Kuen 34
Këth muɔ̱ɔ̱n Kɛ-naan
1
Kä cu Kuoth Nhial Muthɛ jiök i̱, 
2
“Ruacni kɛ ji̱ I-thɛ-rɛl läri jɛ kɛ, mi wä yɛn coth muun Kɛ-naan (ɛ jɛn mun in bia ciɛŋ, ɛn mun Kɛ-naan kɛɛliwdɛ). 
3
Kä bɛ kui̱c cuëëcdun ka̱n ni rɛy dɔaar Dhin a wä ni gekä Ɛ-dɔm, kä bi keydɛ a pek Bar Gutdä kui̱ käny ca̱ŋ. 
4
Kä bɛ rɔ riet cuëëc Ak-ra-bim a wä guut ni kui̱ Dhin, kä bi pekdɛ wa̱a̱ ni Ka-dɛc-bar-ni-ya. Kä bɛ räth ni kä Ɣä-dhar-a-dar a pal ni kä Adh-mon. 
5
Kä bɛ lɛ jiɛɛn kä Adh-mon bɛ wä rɛy tɔ̱ɔ̱rä I-jëp, kä bɛ wä guut ni Bar in Bo̱r min te kam wi̱i̱ni.
6
“Kä bi key kuec konyä ca̱ŋ a Bar in Bo̱r min te kam wi̱i̱ni.
7
“Kä bɛ keydu kui̱c caam ka̱n ni Bar in Bo̱r in te kam wi̱i̱ni a wee yiath ni Pääm Ɣor. 
8
Kä bɛ lɛ ka̱n pääm Ɣor bɛ wä yiath ni dup Ä-math, bɛ wä guut ni kä Dhɛ-dad. 
9
Kä bɛ wä amäni Dhip-ron, kä bi pekdɛ wa̱a̱ni Ɣä-dhar-e-nan. Nɔmɔ ba jɛn pek këthdu kui̱c caam.
10
“Kä bɛ keydu kui̱c känyä ca̱ŋ ka̱n kä Ɣä-dhar-e-nan a wä kä Cɛ-pam. 
11
Kä bɛ lɛ ka̱n kä Cɛ-pam a wä piny kä Rib-laa kui̱c käny ca̱ŋ A-yin. Kä bɛ räth ni kiir Ki-nɛ-rɛth kui̱ käny ca̱ŋ. 
12
Kä bɛ wä ni piny kä Jɔr-dɛn, kä bi pekdɛ wa̱a̱ ni Bar Gutdä. Ɛn nɔmɔ ba jɛn mundu kɛɛliw nikɛ këth kɛ.”
13
Kä cu Muthɛ ruac kɛ ji̱ I-thɛ-rɛl wee i̱, “Nɛmɛ ɛ jɛn mun in bia da̱a̱k kɛ yor gaakni, min ci Kuoth Nhial ɛ ka̱m thuk duëli da̱ŋ bäŋuan kɛ tha̱a̱ŋ thuɔk duëël Ma-na-thɛ. 
14
Kɛ ɣöö ci thok duëël gan Rɛ-u-ben kɛ dho̱r gua̱n kɛnɛ thok duëël gan Gad kɛ dho̱r gua̱ni kɛ tha̱a̱ŋ thuɔk duëël gan Ma-na-thɛ kɛnɛ dho̱r gua̱ni pekdiɛn ka̱n. 
15
Ci thuk duëli da̱ŋ rɛw kɛ tha̱a̱ŋ thuɔk duëël pekdiɛn ka̱n kui̱ yiëër Jɔr-dɛn kä Jɛ-ri-ko kui̱ käny ca̱ŋ.”
Bööth tin ba mun da̱a̱k
16
Kä cu Kuoth Nhial Muthɛ jiök i̱, 
17
“Ti̱ti̱ kɛ nɛy tin ba ji̱ dääk kä mun in ba ciɛŋ. Bo̱o̱th palä ni Ɛl-a-dhar kɛnɛ Jɔ-cua gat Nun. 
18
Kä bi bööth ram kɛl ka̱n thok duëël ɔ kɛ ɣöö ba mun in ba ciɛŋ da̱a̱k. 
19
Kä ti̱ti̱ kɛ ciöötkiɛn Ka-leb gat Yɛ-pö-nɛ thok duëël Juda. 
20
Thok duëël gan Cim-on cua Cɛ-mu-el gat A-mi-ɣud. 
21
Kɛ Ɛli-dad gat Kith-lon thok duëël Ben-ya-min. 
22
Kɛ Buki gat Yɔg-li bo̱o̱th thuɔk duëël Gad. 
23
Kɛ Ɣa-ni-el gat E-pod, bo̱o̱th thuɔk duëël Ma-na-thɛ gat Jo-thɛp. 
24
Kɛ Kɛ-mu-ɛl gat Cip-tam bo̱o̱th thuɔk duëël Ɛ-pa-rim. 
25
Kɛ Ɛli-dha-pan gat Par-nak bo̱o̱th thuɔk duëël Dhɛ-bu-lun. 
26
Kɛ Pɛ̈l-ti-el gat A-dhan bo̱o̱th thuɔk duëël Yi-tha-kar. 
27
Kɛ Ä-ɣi-ɣud gat Cɛ-lo-mi bo̱o̱th thuɔk duëël A-cɛr. 
28
Kɛ Pɛ-da-el gat A-mi-ɣud, bo̱o̱th thuɔk duëël Nap-ta-li. 
29
Cu tɔ̱tɔ̱ a nɛy tin ci Kuoth Nhial kɛ la̱r ɣöö ba mun Kɛ-naan dääk kä ji̱ I-thɛ-rɛl ala duŋdiɛn.”
